José Antonio Aguirre

José Antonio Aguirre y Lecube (baskisk: Jose Antonio Agirre Lekube, 6. marts 1904 i Bilbao – 22. marts 1960 i Paris) var en baskisk politiker. Han blev i 1936 den første præsident i det selvstyrede Baskerland, men måtte i 1937 gå i eksil som følge af den spanske borgerkrig. Han ledede til sin død i 1960 den baskiske eksilregering.

Tidlige år 
Aguirre var søn af en chokoladefabrikant. I 1920 begyndte han jurastudier ved Universidad de Deusto. I studietiden spillede han fodbold for Athletic Bilbao. Han fuldførte studierne i en alder af 21 år i 1925 og begyndte derefter at arbejde på et advokatkontor. I 1929 etablerede han sammen med en kollega egen advokatforretning.

Ordfører og parlamentsmedlem 
Aguirre var politisk aktiv og baskisk nationalist. Han tilhørte Det baskiske nationalistparti (Euzko Alderdi Jeltzalea, EAJ/Partido Nacionalista Vasco, PNV).

I 1931 stillede han til valg i Getxo og blev ordfører. Samme år samlede han nationalistiske ordførere i Gernika hvor forsamlingen under Gernikatræet erklærede Baskerlandets ret til selvstyre indenfor et føderalt organiseret Spanien. Aguirre så det sådan at Baskerlandets udsigter var bedst i en spansk forbundsrepublik. 

I 1931 blev Aguirre også indvalgt i det spanske parlament for Bizkaia og Navarra. Han vandt genvalg i 1932 og 1936. I nationalforsamlingen blev Aguirre vicesekretær i komitéen som forberedte selvstyreordninger for regionerne. Året efter blev han arresteret som led i centralregeringens tiltag efter en generalstrejke.

Lehendakari: Baskisk regeringschef 
Baskerlandets autonomiordning blev vedtaget af Spaniens nationalforsamling 1. oktober 1936 og Aguirre blev den første lehendakari eller regeringschef i det selvstyrede Baskerland. Perioden som regeringschef blev imidlertid kort: ni måneder.

Den spanske borgerkrig var ved indføringen af selvstyre allerede i gang og den baskiske regering støttede den republikanske side. Efter at nationalistiske styrker tog kontrol over det meste af Baskerlandet flygtede Aguirre i juni 1937. Den baskiske regering etablerede sig i august 1937 i Barcelona. Francos sejr medførte at Aguirre i februar 1939 blev tvunget i eksil.

Eksil 

Aguirre søgte over grænsen til Frankrig og rejste videre til Belgien, hvor han befandt sig da Tyskland invaderede landet i 1940. Han mistede da kontakten med den baskiske eksilregering. Ved hjælp af Panamas konsul i Antwerpen sikrede han sig panamansk pas i falsk navn. Han rejste med dette i januar 1941 til Berlin, hvor han i april fik nyheden om at Det baskiske nationalråd var etableret i London. Aguirre og familien tog i slutningen af maj til Göteborg, hvor de fik skibslejlighed med MS "Vasaholm" til Brasilien. Efter et kort ophold i Argentina, rejste Aguirre videre til New York i USA, hvor han ankom i november 1941. I februar 1942 blev han engageret som forelæser ved Columbia University og i august 1942 indledte han en forelæsningsturné til Latinamerika, hvor han talte Baskerlandets sag. 

I 1945 etablerede Aguirre sig i Frankrig. Baskiske partier og organisationer underskrev Bayonnepagten og blev enige om at føre en samlet kamp mod Franco-styret under den baskiske regering, som nu havde hovedkvarter i Paris. Aguirre mødte republikanske politikere i Mexico for at forhandle om oprettelsen af en spansk eksilregering og gjorde fremstød overfor FN's generalsekretær Trygve Lie angående undertrykkelsen af baskerne. I 1948 deltog han i Europabevægelsens første kongres i Haag. Han fortsatte sit internationale virke for Baskerlandet ved besøg i Italien, Chile, Argentina, Uruguay, Venezuela og USA. 

Da han døde i Paris, blev Jesús María de Leizaola indsatt som lehendakari ved hans båre. Han blev begravet i Lapurdi (fransk: Labourd) i den franske del af Baskerlandet.

Familie 
I 1933 giftede Aguirre sig med Mari Zabala Aketxe. Bryllupsrejsen gik nordover til Skandinavien. Parret havde to børn.

Eftermæle 

En række gader og pladser i Baskerlandet er opkaldt efter Aguirre.

I 2010 blev Aguirre posthumt tildelt udmærkelsen Gernikatræets kors af Baskerlandets regering.

Eksterne henvisninger 

"José Antonio Aguirre Lecube", Enciclopedia Auñamendi (spansk)
Aguirre lehendakari, hjemmeside viet José Antonio Aguirre (baskisk, spansk, engelsk, fransk)

Baskere
Politikere fra Spanien
Fodboldspillere fra Spanien
Personer fra Bilbao